钦定古今图书集成/明伦汇编/官常典/第523卷 > 孛兰奚
## 钦定古今图书集成/明伦汇编/官常典/第523卷 > 孛兰奚

按《元史》本传：孛兰奚，雍吉烈氏，世居应昌，祖忙哥，以
后族备太祖宿卫。父律实，状貌魁伟，有谋，善骑射，太
宗尝问以军旅之事，应对称旨，即命为千户，寻以为
齐王府司马。后从睿宗伐金有功，诏还宿卫，以疾卒。
孛兰奚英迈有父风，幼孤，能自刻厉如成人，暇日习
弓马，夜则读书。其母尝训之曰：“汝父忠勇绝人，天不
假年。汝能自立，则汝父殁无憾矣。”孛兰奚由是感激，
期以成父之志。从军有功，袭父官，为齐王司马。世祖
亲征，乃颜以齐王兵从。兵始交，孛兰奚跃马陷阵，斩
其旗，所向披靡。世祖遥望见，壮之。有顷，乃颜兵遁走。
孛兰奚驰归，以捷闻。世祖大悦，劳之曰：“无沗尔父矣。”
赐黄金五十两、金织文二疋，授宣威将军、信州路达
鲁花赤。时江南初附，布宣上意，与民更始。期年，郡中
大治，部使者以闻，帝奖叹久之，即遣使赐以上尊。俄
以疾卒，年三十三。赠河间路达鲁花赤，追封范阳郡
侯。